Ingcwethi Ezicubungula ngeCOVID-19: Leli Gcikwane Seliphazamise Impilo Zabatsha 
Okujabulisayo eZimbabwe yikuthi lanxa abatsha beyibo abaphazanyiselwe impilo ngumkhuhlane weCoronavirus, yibo abalenani eliphezulu layaphatheka kunhlelo zokuphathisa uzulu ngalesi sikhathi sokumelana leCOVID-19. 
WASHINGTON D.C. — Ingcwethi ezicubungula ezokumemetheka komkhuhlane weCOVID-19 eZimbabwe, zitshayela ihlombe abasakhulayo beZimbabwe ngoba beyibo abanengi abaphatheke kunhlelo zokufundisa lokusiza uzulu ngalesi sikhathi sokulwisana leCOVID-19. U-Mnu. Thandolwenkosi Nkomo owenhlanganiso ye IAM4Byo Fighting COVID-19, utshele i-Studio7 ukuthi kungelani lokuthi abatsha elizweni yibo abaphazanyiselwe impilo ngumkhuhlane lo, yena ujabuliswa yikubona begcwele ndawana yonke enhlelweni zokunceda uzulu ngendlela ezinengi ngalesi sikhathi sokumelana leCOVID-19. “Abantu abatsha siyababonga kakhulu ngoba basukumele phezulu. Ngiyakhumbula ukuthi ekuqaliseni sibili siqalisa lumkhankaso basukumele phezulu abantu abatsha ba volunteer ukuthi baphathise kunhlelo ezitshiyeneyo. Abanye abatsha futhi ngiyakhumbula sibili abase Cowdray Park basukumele phezulu bahle baqalisa labo ukuthi bakhankase,” kutsho uNkomo. UNkomo uphinde wakhuthaza intsha yeZimbabwe, lapho engabi'ikhona emagumbini amane womhlaba, ukuba iqhubekele phambili isiza uzulu elizweni ngazo zonke indlela engazenelisa okunjenge mfundiso loba ukwabela uncedo lwemphahla yokuzivikela ukuthelelwa i-COVID-19, enjengama mask. “Into leyi esiphakathi kwayo idinga ukuthi abantu abatsha basukumele phezulu, abantu abatsha bengamelele ukuthi usizo luzavela phetsheya. Kumele bezikhangele njengabatsha bebone ukuthi bayakwanisa ukulwisana ngalumkhuhlane,” kutsho uNkomo. Abafisa ukuthola ulwazi oluthile ngenhlelo ze IAM4Byo Fighting COVID-19 ezijonge ukusiza abaswelayo lokunye hambani ekhasini labo lebulenjini, kukheli ethi: